ศึกใน
วานนี้สำนักงานใหญ่ ธนาคารกรุงเทพ จัดงานฉลองครบ 12 ปี โครงการ “เกษตรก้าวหน้า” อย่างยิ่งใหญ่
22 ธ.ค. 2555

วานนี้สำนักงานใหญ่ ธนาคารกรุงเทพ จัดงานฉลองครบ 12 ปี โครงการ “เกษตรก้าวหน้า” อย่างยิ่งใหญ่ 
ขนเอาลูกค้าสินเชื่อเกษตรทั่วประเทศมาเปิดบูธขายสินค้าให้ช็อปในราคาพิเศษ 
ผู้บริหารมากหน้าหลายตาลงมาร่วมเปิดงาน บรรยากาศชื่นมื่น 
แต่ยังไม่ทันไร จู่ๆ ก็มีเสียงกลุ่มคนคล้ายม็อบการเมืองมาตะโกนประท้วงอยู่บริเวณถนนหน้างาน 
ตรวจสอบไปปรากฏว่า ไม่ใช่ม็อบสีไหนแต่เป็นม็อบสหภาพแรงงานธนาคารกรุงเทพร่วม 20-30 คน ยกขบวนมายื่นข้อเรียกร้องต่อผู้บริหารในเรื่องผลตอบแทน
ข้อเรียกร้องมี 4 ประเด็น 1.ขอเพิ่มการจ่ายเงินโบนัสประจำปีเพิ่มเติมอีก 1 เท่า ให้เพิ่มจาก 2 เดือนเป็น 4 เดือน เพื่อให้สอดคล้องกับผลกำไรในปีนี้ ที่รอบ 9 เดือนแรก ประกาศผลกำไรถึง 2.47 หมื่นล้านบาท เพิ่มขึ้น 3,334 ล้านบาท หรือ 15.6% แถมยังประกาศจ่ายเงินปันผลระหว่างกาลรอบครึ่งปีให้กับผู้ถือหุ้นในอัตรา 2 บาทต่อหุ้น
2.ขอให้พิจารณาจ่ายเงินช่วยเหลือหลังการเกษียณอายุของพนักงานในอัตรา 4.5 แสนบาทต่อคน หลังจากได้ปรับลดลงมาอยู่ที่ 3 แสนบาทต่อคน 
3.ขอให้เพิ่มเงินสมทบกองทุนสำรองเลี้ยงชีพให้กับพนักงาน พร้อมปรับเปลี่ยนเงื่อนไขการจ่ายเงินสมทบที่ปัจจุบันคำนวณตามอายุงานแบ่งเป็นชั้น อายุงานไม่เกิน 5 ปี จ่ายสมทบ 5.5% ของเงินเดือน อายุงาน 5-15 ปี จ่ายสมทบ 6% อายุงาน 15-25 ปี จ่ายสมทบ 6.5% และอายุงานเกินกว่า 25 ปีขึ้นไป จ่ายสมทบ 7% ให้กลับมาใช้อัตราเดียวกันทั้งหมดในอัตราที่สูงกว่า 5.5% 
4.ขอให้พิจารณาปรับเงินเดือนพนักงานในทุกแผนกอย่างเท่าเทียมกัน เนื่องจากปัจจุบันธนาคารให้ความสำคัญกับพนักงานด้านการตลาดมากกว่าพนักงานสินเชื่อหรือเงินฝาก 
ผู้บริหารธนาคารกรุงเทพ ชี้แจงว่า การเรียกร้องถือเป็นสิทธิที่พนักงานสามารถทำได้ แต่การกำหนดผลตอบแทนจะต้องมาจากการพิจารณาของ 3 ฝ่าย ได้แก่ สหภาพผู้บริหาร สหภาพผู้บังคับบัญชา และสหภาพแรงงาน ซึ่งต้องพิจารณาตามความเป็นจริง 
ก่อนยืนยันว่า ธนาคารดูแลพนักงานด้วยความเท่าเทียมและเป็นมาตรฐานเดียวกับธนาคารอื่น
แหม วันอื่นไม่มา ดั๊นมาประท้วงในวันที่ผู้บริหารมากันครบซะล่วย ไม่ใครก็ใครซวยแน่ ฮึ่ม....